**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.09.2019, ora 08.00 – 26.09.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.09.2019, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Bega, Bârzava, Moravița, Caraș, Nera, Cerna, cursurile superioare ale Timișului, Sucevei, Moldovei şi Bistriţei unde au fost în creştere uşoară datorită precipitaţiilor căzute în interval şi propagării.

Debitele se situează în general la valori cuprinse între 30-90% din mediile multianuale lunare, mai mici pe unele râuri din bazinele hidrografice: Mara, Tur, Bistrița, Crișurile, Bistra, Nera, Tazlău, Bârlad, Sitna şi Jijia, pe cursul Siretului, pe unii afluenți ai Someșului (Ilișua, Lonea, Fizeș, Lăpuș), Mureșului (Luț, Comlod, Iara, Feernic, Laslea, Vișa, Domald, Secaș, Sebeș, Orăștie, Ștrei, Râul Mare, Râul Galben), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creștere** datorită precipitațiilor prognozate în interval și propagării.

Sunt posibile creşteri mai importante de niveluri şi debite pe unele râuri mici aferente zonelor de deal și munte din estul și sudul țării, datorită precipitaţiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 25–26.09.2019 a fost staţionar, având valoarea de 2300 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (2200 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 25.09.2019, ora 09.00 –26.09.2019, ora 06.00**

**Administraţia Naţională de Meteorologie** (A.N.M.) a emis la 25.09.2019, la ora 13:30, **INFORMAREA METEOROLOGICĂ Nr. 87**, conform căreia:

„*În intervalul 25 septembrie, ora 18:00 – 27 septembrie, ora 09:00, temporar va ploua în toată țara. În cursul serii și al nopții de miercuri spre joi (25/26 septembrie), ploile se vor semnala îndeosebi în jumătatea de nord a teritoriului, pe parcursul zilei de joi (26 septembrie) va ploua în toate regiunile, apoi în special în sud-est, est și în zonele montane. Ploile vor avea și caracter de aversă, iar în sudul și în estul țării trecător vor fi însoțite de descărcări electrice. Cantitățile de apă vor depăși local 15...20 l/mp, iar în Moldova, Dobrogea, estul Munteniei și zona Carpaților Orientali 30...40 l/mp.”*

Această **INFORMARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către ***toate*** Comitetele Judeţene pentru Situaţii de Urgenţă.

**ÎN ŢARĂ**

Vremea a fost, în general, închisă, excepție făcând Moldova, unde cerul a fost variabil în prima parte a zilei. Temporar a plouat și cu caracter de aversă în Maramureș, în cea mai mare parte a Crișanei, Transilvaniei și Moldovei, local în Oltenia, Muntenia, Dobrogea și izolat în Banat. Cantitățile de apă au depășit punctiform 15 l/mp, în Munții Apuseni, precum și în nordul Carpaților Orientali și al Transilvaniei. Vântul a suflat slab și moderat, cu unele intensificări pe crestele montane, dar trecător și în nord-estul teritoriului. Temperaturile maxime s-au încadrat între 14 grade la Dej și Apa Neagră și 25 de grade la Bechet. Valorile termice la ora 06.00 s-au situat între 11 grade la Joseni, Miercurea Ciuc și Câmpulung și 19 grade la Constanța, Constanța-dig și Mangalia.

**LA BUCUREŞTI**

Vremea a fost în general închisă și s-a încălzit față de ziua precedentă. Vântul a suflat slab și moderat. Temperatura maximă, apropiată de media climatologică specifică datei, a fost de 20 de grade la Afumați, 22 grade la Băneasa și 23 de grade la Filaret. La ora 06.00 se înregistrau 15 grade la toate stațiile meteorologice.

**3. Prognoza meteorologică în intervalul 26.09.2019, ora 09.00 –27.09.2019, ora 09.00**

**ÎN ŢARĂ**

Vremea va fi în general instabilă. Ziua cerul va fi mai mult noros și temporar va ploua în toate regiunile. Ploile vor avea și caracter de aversă, iar în sudul și sud-estul țării, trecător, vor fi însoțite de descărcări electrice. Noaptea, în nordul, estul, sud-estul țării, dar parțial și în centru, nebulozitatea va persista și va continua să plouă; în restul teritoriului cerul va deveni variabil și doar izolat vor mai fi ploi de scurtă durată în primele ore, iar spre sfârșitul intervalului ceață. Cantitățile de apă vor depăși local 15...20 l/mp și pe suprafețe mici, cu o probabilitate mai mare în Moldova, Dobrogea, estul Munteniei și zona montană, 30...40 l/mp. Vântul va sufla slab și moderat, cu unele intensificări la munte, precum și în regiunile sudice și estice. Temperaturile maxime, mai scăzute decât în mod normal la această dată în regiunile intracarpatice, se vor încadra între 15 și 25 de grade, iar cele minime între 9 și 16 grade.

**LA BUCUREŞTI**

Vremea va fi în general instabilă. Cerul va avea înnorări, temporar va ploua și cu caracter de aversă, iar ziua vor fi posibile și descărcări electrice. Vântul va sufla slab și moderat. Temperatura maximă va fi de 22...23 de grade, iar cea minimă se va situa în jurul valorii de 14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Căpitănia Zonală Constanţa*** revine cu informaţii despre poluarea acvatoriului din Portul Constanţa, dana 76, de la 23.09.2019, ora 09:30, precizând următoarele:

- nu s-au mai semnalat infiltraţii în apa mării, în acvatoriul danelor 75 şi 76, capetele celor două dane fiind legate cu baraj antipoluare, astfel încât acvatoriul este izolat;

- de-a lungul danei 76 este desfăşurat un baraj antipoluare, iar înăuntrul acestuia se observă irizaţii de hidrocarburi pe o suprafaţă de aproximativ 5 mp;

- personalul de la SC Oil Terminal SA execută operaţiuni de identificare a sursei de poluare, controlând gurile de canalizare de pe chei şi săpând gropi în zonele unde se presupune ca s-ar produce infiltraţia în apa mării;

- de asemenea personalul specializat al SC Oil Terminal SA a intervenit cu mijloace specifice - materiale absorbante – pentru curăţarea şi limitarea extinderii peliculei de hidrocarburi;

- zona afectată este monitorizată continuu, forţele implicate fiind pregătite de intervenţie în orice moment.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 24.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Agenţia pentru Protecţia Mediului Constanţa*** informează că la 23.09.2019, în jurul orei 08:30, în zona ,,triunghi’’ poarta 6 Port Constanţa, a fost observată o pată de produs petrolier pe o suprafaţă de circa 7 mp, sub conducta de ţiţei 1 aparţinând SC Oil Terminal S.A. Constanţa. Nu se efectuau operaţiuni de pompare.

S-a intervenit prin depresarea conductei, vidanjarea produsului colectat, aplicarea de material absorbant biodegradabil şi montarea unei şarniere pentru remedierea defecţiunii conductei. Lucrările de ecologizare şi monitorizare vor continua până la aducerea terenului la starea iniţială.

**Garda Forestieră Râmnicu Vâlcea** informează despre producerea la 24.09.2019, la ora 13:30, unui incendiu de litieră pe raza Ocolului Silvic Caracal, în zona localităţii Cezieni, judeţul Olt. A fost afectată o suprafață de 2,0 ha, în fond forestier proprietate privată. Incendiul a fost stins în aceeaşi zi, la ora 17:00, de personalul silvic şi cetăţeni.

**Garda Forestieră Timişoara** informează despre producerea la 23.09.2019, la ora 08:30, unui incendiu de litieră pe raza Ocolului Silvic Oţelu Roşu, în zona localităţii Zăvoi, judeţul Caraş-Severin. A fost afectată o suprafață de 150,5 ha, în fond forestier proprietate publică de stat. Incendiul a izbucnit din cauza focului propagat din păşuni şi este în desfăşurare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.09.2019-25.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**